Arriba a la platja de Gandia una nova edició d'Emergents, l'escola d'estiu per a joves músics
31 maig 2024

## Arriba a la platja de Gandia una nova edició d'Emergents, l'escola d'estiu per a joves músics31 maig 2024Última actualització: 31 maig 2024

![](../gestion/img/31e50ed8bbea0328dcec1d5d333287c1e55de0544f18ae259776ffaca853fbae.jpg)  
  

La **regidora de Cultura i Turisme, Balbina Sendra**, ha presentat aquest matí una **nova edició de l'escola d'estiu per a joves músics 'Emergents'**. Ho ha fet amb el **cap d'estudis de l'Escola de Música del Grau, Zabalo Borràs** i el **coordinador de la iniciativa i baixista d'Auxili, Fèlix Cortés**.

  
Es tracta d'un curs musical que tindrà lloc **entre l'1 i el 10 de juliol a l'Escola de Música del Grau i acollirà a aproximadament 80 joves músics d'entre 11 i 25 anys**.

  
  
Sendra ha destacat que es tracta una escola consolidada que _"aporta un toc musical diferent a la ciutat i que té un elenc d'artistes i músics que la diferencien de la resta"_ i ha afegit que aquest any també té un vessant turístic, ja que dins de la programació hi ha prevista una animació especial per donar a conéixer el treball que fan a la ciutadania i els turistes que ens visiten. _"Des del departament de Cultura mantenim el nostre compromís amb aquesta i altres iniciatives que posen una cosa tan nostra com la música a l'abast de les noves generacions"_.

  
  
La iniciativa es basa en tres pilars: el treball en equip, la diversitat d'estils musicals i el panorama musical valencià_. "Intentem donar-li un toc diferent a la música perquè els alumnes i les alumnes puguen explorar el seu instrument i veure totes les noves possibilitats que aquest li ofereix"_, ha assenyalat Cortés.

  
  
Durant els deu dies, les persones inscrites es dividiran per grups per aprendre a interpretar diferents estils de música com el jazz, el pop o el fandango. També rebran tallers d'improvisació i podran donar eixida a la seua creativitat en activitats com les _Jam Session._

  
  
A més, hi haurà un grup de monitors i monitores que animaran les estones d'oci i temps lliure de l'alumnat i s'organitzaran altres accions formatives entre les quals hi haurà xerrades, projeccions, concerts del professorat, etc.

  
  
Finalment, es programaran audicions i concerts perquè la joventut inscrita pose en pràctica tot allò que s'ha aprés a l'escola acompanyats d'un equip docent ple de figures importants dins les formacions actives de la Comunitat.

  
  
_"Ho fem així perquè volem transmetre aquesta experiència i aquesta visió als alumnes que, en veure que els seus professors viuen de la música i han trobat el seu camí, vénen molt motivats"_, ha comentat el coordinador.

  
  
Entre altres participants, el professorat estarà compost pel **saxofonista de Zoo, Toni Fort; el bateria d'Auxili, Gustau Garcia; la professora de combo elèctric, Marina Alcantud; la professora de jazz, Cate Giorgi**; etc.

  
  
En aquesta ocasió, el concert de final de curs tindrà lloc el 10 de juliol i comptarà amb les actuacions dels artistes convidats que participaran en aquesta edició: **Xavi Sarrià, Pep Gimeno 'El Botifarra', Naina i Pupil·les**.

  
  
_"Cal afegir que, a més de totes les coses que hem comentat, farem alguna activitat preparada per a dinamitzar la platja de Gandia. Encara no podem revelar-ne els detalls, però estem segurs que agradarà molt, tant a la ciutadania, com als turistes"_, ha esmentat el baixista.

  
  
Després, ha recordat que el **termini per inscriure's acabarà una setmana abans que comence el curs** i ha animat les persones interessades que ho facen ja, ja que **les places són limitades**. Les persones que es vulguen apuntar pot fer-ho a la pàgina web de l'esdeveniment [**https://escolaemergents.com/**](https://escolaemergents.com/).

  
  
Pel que fa al preu, és de **240 € en general i de 200 € per als alumnes de l'Escola de Música del Grau**, a la qual Cortés ha donat les gràcies per la seua ajuda i col·laboració a la iniciativa.

  
  
Per la seua banda, Borràs ha explicat que per a ells és _"tot un plaer rebre l'Escola Emergents per tercer any consecutiu"_ i ha destacat que _"la simbiosi entre el nostre centre i el curs és perfecta perquè plantegem una pedagogia creativa i intentem fomentar que l'alumnat conega la música actual i desenvolupe la seua creativitat"_.  
  

[Twittear](https://twitter.com/share)